Kázeň z ev. Služieb Božích, BA (**Lamač**/NK) 20. 8. 2023, **10.00**/18.00 h,

11. nedeľa po Sv. Trojici, **ES: 466, 217, 354,** Žalm 113, 1 – 9, **ev: L 18, 9 – 14**, A 50,

Téme nedele: **Pýcha a pokánie**

**1. Jánov 1, 8 – 2, 3**: *„8 Ak hovoríme, že nemáme hriech, sami seba klameme a nie je v nás pravda. 9 Ak vyznávame svoje hriechy, On je verný a spravodlivý, aby nám odpustil hriechy a očistil nás od všetkej neprávosti. 10 Ak hovoríme, že sme nezhrešili, Jeho robíme klamárom, a Jeho slovo v nás neprebýva. ...**1 Deti moje, toto vám píšem, aby ste nehrešili. Ale ak niekto zhreší, máme obhajcu u Otca, Ježiša Krista, spravodlivého. 2 On je obeťou zmierenia za naše hriechy, a nielen za naše, ale aj za hriechy celého sveta. 3 Podľa toho vieme, že sme Ho poznali, keď zachovávame Jeho prikázania.“*

**Milí bratia a milé sestry!**

Muž v zrelom veku **bilancoval svoj život.** Na jednu stránku zošita napísal zlé veci – to, čo mu bolo nepríjemné. Tie veci, ktoré boli podľa jeho úvahy v poriadku, napísal na druhú stranu písanky. Kladné veci jasne prevažovali. Chlapík **dospel k záveru, že nie je zlý človek.** Veď sa stará o rodinu, má dobré vzťahy so susedmi. Aj v práci dosiahol úspechy a pritom nešliapal po iných. Kolegovia ho rešpektovali. „Ak jestvuje Boh, pred ktorým by som sa raz musel zodpovedať, bol by so mnou spokojný“, uzavrel svoje hodnotenie. No keďže človek nikdy nevie, uhrádzal si aj tento človek cirkevný príspevok a z času na čas zašiel aj do kostola.

Zošit so svojou bilanciou chcel onen pán práve odložiť, keď mu pohľad padol na staršiu **fotku, na ktorej bol so svojím bratom**. Trochu s ním súcitil. Jeho brat bol totiž skrachovaná existencia. V podnikaní neuspel a zbankrotoval. Čoskoro na to ho opustila žena a on začal pribúdajúce ťažkosti riešiť alkoholom. Dostal sa do zlej spoločnosti. Úspešný brat o ňom už roky nepočul.

Až nedávno ho zazrel v zadnej lavici v kostole. Nestihol sa s ním pozhovárať, lebo musel ešte súrne hovoriť s jedným dôležitým pánom. Predsa si pamätal bratov šťastný, pokojný výraz tváre. On, úspešný z bratov, sa v duchu sám seba pýtal: „Prečože sa to mne ešte nestalo?“

Bratia a sestry, zrejme tušíte, prečo. Nestalo sa mu to preto, lebo **nespoznal moc odpustenia.** Vôbec **si nepripúšťal, že aj on potrebuje odpustenie.** Popieral svoju hriešnosť.

Nespoznávame v jeho príbehu sami seba?

**Nie je duchom popierania hriechu – vlastnej osobnej viny naša spoločnosť priam presiaknutá?**

Tí, ktorí vedú náš národ, nemajú vo zvyku priznávať si chyby.

Zdá sa, že aj ďalší, ktorí by ich po voľbách radi nahradili, nie sú v tomto ohľade iní.

Takéto správanie akoby odpozorovali aj viacerí v cirkvi. Radšej hovoríme o ťažkej minulej dobe, o súčasných problémoch, než aby sme si priznali, prílišné obavy, nedôveru v platnosť Božích zasľúbení, svoju pohodlnosť a neochotu. Nezriedka je v cirkvi hriešne konanie prehliadané. **Prehliadame** aj **mnohú nekonštruktívnu kritičnosť, nezmierlivého ducha, ktorý sa medzi nami, súčasnými evanjelikmi, usadil.** Vieme pokritizovať, podceniť i ohovoriť to či ono, ale namiesto toho, čo kritizujeme, mnohokrát nemáme sami čo ponúknuť. Potom sa niet čo diviť, že hoci navonok sme v poriadku, vnútorná radosť, ktorá ďalej šíri nádej a lásku, nejednému chýba.

Onen muž, ktorý bilancoval svoj život, mal jeden zásadný nedostatok. Stáva sa, že ho zdieľame spolu s ním. Čo ním je? O čo ide? – O postavenie sa do Božieho svetla. O zhodnotenie svojich myšlienok, činov, vlastného počínania pod dopadom Božieho svetla. Svetla Božieho slova.

Jeden teológ uvádza, že steny svojej pekne na bielo vymaľovanej izby, občas používal ako premietaciu plochu projektora. Keď prístroj zapol, **v ostrom svetle premietačky zrazu vynikla každá nedokonalosť a škvrna na domnelo snehobielej stene.** V prenikavom svetle premietacieho prístroja bolo vidno drobné vlasy, prach a iné nečistoty, ktoré voľným okom bežne neboli viditeľné.

**Takto pôsobí aj svetlo Božieho slova. Pod jeho dopadom odrazu zbadáme naše poblúdenia, nečistotu srdca a mysle – to, ako ďaleko sme od Božích meradiel.** **Zbadáme, ako nesmierne kontrastuje náš život, naše myšlienky, slová, činy aj ich motívy s tým, čo žil Pán Ježiš Kristus. S Jeho myšlienkami, slovami, skutkami a ich motívmi.** Kto chce chodiť v Ježišovom svetle – a Pán Boh, náš Stvoriteľ to čaká od všetkých ľudí – bude si stále viac uvedomovať svoj hriech. Stane sa citlivejším na to, čo sa Bohu protiví. Bude si viac a viac vedomý, že Pán Boh o nás – o tebe i o mne – pozná celú pravdu.

To nepoznal onen muž, o ktorom sme hovorili na úvod. Nepoznal to ani farizej, zo známeho Ježišovho podobenstva (L 18, 9 – 14). Obaja si o sebe mysleli, že sú zbožnejší, spravodlivejší, lepší ako ostatní ľudia. Greg Laurie napísal: „Tým, že budeš žiť dobrý život, sa do neba nedostaneš, pretože **nebo nie je pre dobrých ľudí; je pre ľudí, ktorým bolo odpustené.**“

Spomína sa prípad zakladateľa jednej modernej cirkvi v zámorí. Vyhlásil o sebe: „Bratia a sestry, **ja som už 2 roky nevidel svojho starého Adama.**“ – T. j. už 2 roky nevykonal žiadny hriech. Kto takto zmýšľa, nielenže oklamáva sám seba, ale aj Boha robí klamárom. Božie slovo hovorí: *„Niet spravodlivého ani jedného“* (R 3, 10b). **Náš Pán hriech každého človeka – i náš dlh – vyrovnal, zaplatil, keď v osobe svojho Syna vzal na seba trest, určený nám.**  O každom z nás platí, že je pred Bohom nedostatočný. Preto aj onomu zakladateľovi modernej cirkvi , ktorý o sebe vyhlasoval, že už 2 roky nevidel pri sebe svojho starého Adama (hriešneho človeka), ostatní bratia a sestry z jeho zboru povedali: **„Ale my sme ho pri Tebe videli!“**

Videl ho aj publikán, s pokorou to vyznal pred Bohom a našiel u Neho milosť.

**Prečo je o tom potrebné hovoriť vždy nanovo? – Preto, lebo za nás to nik nespraví.** Ako kresťanská cirkev sa máme zasadzovať o sociálnu spravodlivosť a ľudskú dôstojnosť. Na to, aby sa veci pohli dopredu, však nestačia len sociálne a diakonické programy. Neosoží, ak na rany a bolesti sveta budeme my kresťania „prikladať obväzy či masť“. **Nevyhnutné je zasiahnuť ohnisko. Ak sa chceme vysporiadať s nespravodlivosťou, bojujme, proti tomu, čo je nemilé a protivné Bohu.** Vystavme svoj život svetlu Božieho slova a spoznáme, že **najväčšie problémy sveta vznikajú v našom – ľudskom srdci a tam ich treba aj riešiť.**

Mnohí sa ohradia, že nad hriechom aj tak nezvíťazíme. Podstatné je **nezľahčovať Božiu milosť, inak by sa stala lacnou milosťou.** Pán Boh nám svoju milosť nedal na to, aby sme sa uchlácholili, falošne uspokojili. **Boh nám dal milosť, aby sme sa usilovali kresťansky žiť, hoci v dokonalosti to nedokážeme.**

Kresťanstvo sa pozná po ovocí, po tom, že Kristov duch prebýva v nás a to je poznateľné na našej láske, v našich vzťahoch k ľuďom. Nie, nebude to dokonalý život. Avšak aj vojvodca má v boji straty a neprestáva bojovať. Aj lekár nevylieči všetkých, no nevzdáva sa. Nie **mocou ani silou, ale mojím Duchom – hovorí Pán** (por. Zach 4, 6). **V Božej moci premáhajme hriech pri sebe vždy nanovo.**

V tomto ohľade Luther použil príklad muža, ktorý si pravidle oholí bradu, no táto mu vždy znovu narastie.

Podobne ako v záhradke opätovne vyplievame burinu, tak máme vždy znova a znova bojovať s hriechom, vykoreňovať ho. Nevzdávať sa. Nerezignovať.

**Všetci vieme, v čom konkrétne chybujeme a zlyhávame.** **V zápase proti zlému sa smieme spoliehať na Božiu moc, na moc Ducha Svätého** (por. R 8, 28). **Na Pána Ježiša Krista, ktorý sa prihovára za nás** (ako prosil za Petra – čítaj: L 22, 32; 1J 2, 1). **Jeho modlitby nie sú márne.** Amen.

Použitím: *David Jackman: Janovy dopisy (vyd. Návrat, Praha 1993):* **Martin Šefranko, evanjelický. a. v. farár**